DA Den Europæiske Unions Tidende CE 84/165

(2004/C 84 E/0203)

SKRIFTLIG FORESPØRGSEL E-0128/04

af Alexandros Alavanos (GUE/NGL) til Kommissionen

(26. januar 2004)

Om: Aldersgrænser for ansættelse af arbejdstagere, der allerede er beskæftiget på mangeårige tidsbegrænsede kontrakter i det offentlige i Grækenland

Direktiv 2000/78/EF (1) forbyder forskelsbehandling med hensyn til beskæftigelse på grund af alder men giver mulighed for forskelsbehandling, når formålet er at fremme beskæftigelsen, eller af andre objektive grunde, der har forbindelse med arbejdets art. I den offentlige sektor i Grækenland er der kontraktansatte, der i årtier har arbejdet for den samme arbejdsgiver og i de samme job. Disse arbejdstagere, der har nået en vis alder, kan ikke ansøge om at blive ansat i permanente og eller tidsubegrænsede stillinger, der bekendtgøres af arbejdstageren, som de allerede har arbejdet for i mange år, eftersom de overskrider den aldersgrænse, der indgår i ansættelsesbetingelserne.

Et karakteristisk eksempel er udelukkelsen af kontraktansatte læger med forskellige specialer, som i over ti år har arbejdet i det offentlige elektricitetsselskab DEI, fra at deltage i proceduren for ansættelse i DEI af fast personale med tilsvarende specialer, eftersom de på det tidspunkt, hvor stillingerne blev bekendtgjort, havde overskredet den aldersgrænse, der var blevet sat ved annonceringen af stillingerne.

Er denne praksis med at udelukke de allerede beskæftigede, der er ansat på mangeårige tidsbegrænsede kontrakter, fra muligheden for at blive fastansat hos den samme arbejdsgiver under påskud af, at de overskrider aldersgrænsen, i overensstemmelse med direktiv 2000/78/EF og direktiv 1999/70/EF (2)

Svar afgivet på Kommissionens vegne af Anna Diamantopoulou

(24. februar 2004)

Rådets direktiv 2000/78/EF af 27. november 2000 om generelle rammebestemmelser om ligebehandling med hensyn til beskæftigelse og erhverv fastlægger rammebestemmelser om ligebehandling med hensyn til beskæftigelse og erhverv og forbyder forskelsbehandling på grundlag af alder, handicap, religion, tro eller seksuel orientering. Direktivet dækker adgang til beskæftigelse, løn, arbejdsvilkår, afskedigelse, uddannelse osv., og både direkte og indirekte forskelsbehandling er omfattet af direktivet. Medlemsstaterne skulle gennemføre direktivet senest den 2. december 2003, og når det er blevet gennemført, skal evt. sager indbringes for nationale domstole iht. national lovgivning.

Direktivets artikel 6 giver mulighed for berettigelse af ulige behandling på grund af alder i visse tilfælde, så længe det er objektivt begrundet i et legitimt formål, og hvis midlerne til at opfylde det pågældende formål er hensigtsmæssige og nødvendige. Dette kunne gælde særlige vilkår for adgang til beskæftigelse og erhvervsuddannelse for unge og ældre arbejdstagere, fastsættelse af minimumsbetingelser vedrørende alder, erhvervserfaring eller anciennitet for adgang til beskæftigelse eller til visse fordele i forbindelse med beskæftigelse samt fastsættelse af en maksimal aldersgrænse for ansættelse, som er baseret på uddannelsesmæssige krav.

Det ærede medlem nævner ikke, hvilken øvre aldersgrænse det græske elektricitetsselskab bruger ved ansættelse. Det fremgår ikke klart af de fremlagte oplysninger, om de aldersbetingede forskelle i behandlingen af de ansatte, som det ærede medlem har beskrevet, kunne siges at være berettiget i henhold til artikel 6 i direktiv 2000/78/EF.

I Rådets direktiv 1999/70/EF af 28. juni 1999 om rammeaftalen vedrørende tidsbegrænset ansættelse, der er indgået af Den Europæiske Faglige Samarbejdsorganisation (EFS), Sammenslutningen af Industri- og Arbejdsgiverorganisationer i Europa (UNICE) og Det Europæiske Center for Offentlige Virksomheder (CEEP), er det fastsat, at en arbejdsgiver skal informere sine arbejdstagere med tidsbegrænset ansættelse om, hvilke ledige stillinger der kan søges, for at sikre, at de bliver givet samme mulighed for at få en fast stilling som andre ansatte. Indførelsen af en aldersgrænse for ansættelse i en ledig stilling er imidlertid ikke i modstrid med direktiv 1999/70/EF. Et andet problem er, at dette direktiv ikke tillader flere på hinanden følgende tidsbegrænsede ansættelseskontrakter, som videreføres i flere år. Kommissionen har henvendt sig til de græske myndigheder for at løse de problemer, som opstår ved anvendelse af flere på hinanden følgende tidsbegrænsede ansættelseskontrakter.

(1) EFT L 303 af 2.12.2000, s. 16.

(2) EFT L 175 af 10.7.1999, s. 43.